चुनाव तिथियों की एलान से पहले बनते-बिगड़ते समीकरणों और चहु ओर बने अनिश्चित्ता के माहौल से ऐसा आभास हो रहा था कि पता नहीं किस दल की हवा में इस बार यूपी के मतदाता बहेंगे और किस दल के सपनों को वो चकनाचूर करेंगे। अन्ना और रामदेव की भ्रष्टाचार विरोधी मुहिम ने देशभर में कांग्रेस विरोधी माहौल बना दिया था, वहीं सूबे की बसपा सरकार भी भ्रष्टाचार विरोधी गर्म हवाओं के झोंकों से झुलसने लगी थी। ऐसे में स्वाभाविक तौर पर ऐसा लगने लगा था कि मतदाताओं का रूझान समाजवादी पार्टी और भाजपा की ओर होगा। लेकिन सूबे की राजनीति के पल-पल बदलते मिजाज ने बड़े-बड़े रणनीतिकारों और जानकारों के सारे अनुमान फेल कर दिये। एकबारगी तो यह लगने लगा कि असल में कौन सा दल हावी होगा और किसके दावे हवा-हवाई ये समझ से परे था लेकिन चुनाव तिथियों की घोषणा के दो हफ्तों में ही सारे दलों की असलियत और औकात पता चल गई है। अपने मुंह मिठ्ठू तो लगभग सारे ही दल हैं लेकिन असलियत यह है कि यूपी का चुनावी समर समाजवादी पार्टी और बहुजन समाज पार्टी के बीच ही होगा, ये तय हो चुका है।